For et par uger siden fik Elizabeth Bredahl og familien noget af en forskrækkelse, da der lød et kæmpe brag ude fra indkørslen. Det kom nemlig fra familiens postkasse, som var blevet sprængt i luften. - Det er selvfølgelig meget frustrerende. Vi ved godt, at det er sæson for det, og at der også findes drengestreger. Men det lød meget voldsomt, og låget til postkassen var fløjet mange meter væk, mens den også var totalt ødelagt, så vi tænker næsten,, at det er et kanonslag, der har været tale om, fortæller Elizabeth Bredahl. Skete igen Familien fik ryddet op efter den sprængte postkasse og erhvervede sig en ny, som blev sat op med det samme. - Vi var forberedte på, at det kunne ske igen, men vi tænkte også, at nu var det jo sket, så hvorfor skulle det ske for os igen. Desuden havde vi jo julegaver, der skulle komme, så vi havde brug for en postkasse, fortæller Elizabeth Bredahl. Alligevel gik der ikke mere end to uger, før familien igen oplevede et voldsomt brag omkring midnatstid. - Vi sad i stuen og så TV, da hele underetagen blev lyst op, og vi hørte endnu et brag. Vi skyndte os at løbe ud for at forsøge at fange gerningsmændene, men desværre uden held, forklarer hun. Efter den anden gang meldte familien det til politiet, som patruljerede rundt i kvarteret, men familien har ikke hørt yderligere. Mere sikkerhed Episoderne har påvirket familien i det omfang, at de er mere opmærksomme derhjemme, da de håber på at kunne fange gerningsmanden, hvis muligheden skulle komme. - Vi har installeret overvågning nu, hvilket vi aldrig troede, vi fik brug for, og så sætter vi ikke vores nye postkasse op før efter nytår, fortæller Elizabeth Bredahl, der har været heldig at få posten leveret til hoveddøren. - PostNord og reklameomdelerne har været så søde at komme op til hoveddøren med vores pakker og breve. De er jo vant til ruten, og de ved nok godt, at vi plejer at have en postkasse griner hun taknemmeligt. Utryghed Selvom Elizabeth Bredahl understreger, at familien ikke er bange for at være hjemme, så har både børn og dyr været påvirket af episoderne. - Vores datter på 10 år synes ikke, det er sjovt, fortæller Elizabeth Bredahl. - Det er bare rigtig frustrerende både for os, men også for vores dyr. Eftersom der er tale om to episoder så tæt på hinanden, så kan familien heller ikke lade være med at spekulere i, om det er noget personligt. - Man spekulerer jo over, om det kan være noget personligt, når det sker to gange på så kort tid, men det tænker vi umiddelbart ikke, fortæller Elizabeth Bredahl. Derfor kommer hun også med en opfordring til naboer og beboere i området. - Vi skal sørge for at hjælpe hinanden med at holde øje og passe på hinanden. Der kunne lige så godt være gået en hundelufter forbi postkassen kort inden den sprang, og det er jo bare mega farligt, understreger Elizabeth Bredahl.
Politiet har været indoveret, men har ikke meldt yderligere tilbage omkring episoden.